作者：姚勉
词牌/韵律：沁园春

paragraphs: 四海中间，第一清流，惟有可斋。
看平生践履，真如冰玉，雄文光焰，不涴尘埃。
元祐诸贤，纷纷台省，惟有景仁招不来。
狂澜倒，独中流砥柱，屹立崔嵬。
挂冠有请高哉。
但清庙正需梁栋材。
便撑舟野水，出航巨海，有官鼎鼐，无地楼台。
制菊龄高，看萸人健，万顷秋江入寿杯。
经纶了，却驭风骑气，阆苑蓬莱。